b'\n_START_ARTICLE_\nIblajtar\n_START_PARAGRAPH_\nIbl\xc3\xa1jtar (iz nem\xc5\xa1kega uiberreiter, \xc3\x9cberreiter) je bil oboro\xc5\xbeeni nadzorni carinski obmejni konjenik v Avstrijskem cesarstvu. Iblajtarji so se pojavili sredi 16. stoletja.  Iblajtarji so varovali dr\xc5\xbeavne meje pred Turki in Tatari, s kurjenjem kresov so skrbeli za opozarjanje pred Turki in lovili tihotapce- opravljali so torej naloge, ki so danes deljene med vojake, policiste in carinike. Iblajtarji so pogosto presegali svoja pooblastila, podvajali dajatve in se zna\xc5\xa1ali nad ljudmi- posledica tega je ve\xc4\x8d sporov med iblajtarji in ljudstvom, Sergej Vilfan pa je postavil tezo, da je spopad med tovorniki in najetimi obrezanimi iblajtarji (muslimanskimi Slovani iz Bosne) na postojnskem sejmu leta 1610 zgodovinska osnova pripovedke o spopadu med tovornikom soli Martinom Krpanom in domnevnim Turkom \xe2\x80\x93Brdavsom. V 18. In 19. stoletju so z izrazom iblajtar v Slovenskih de\xc5\xbeelah verjetno ozna\xc4\x8devali tudi druge dav\xc4\x8dne uslu\xc5\xbebence- npr. solne nadzornike ali bankalne nadzornike. Iblajtar je nato postal oznaka za ni\xc5\xbeje uslu\xc5\xbebence finan\xc4\x8dne stra\xc5\xbee.'